# Smells Like Teen Spirit

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

Smells Like Teen Spirit
סינגל מאת נירוונה מתוך האלבום Nevermind
יצא לאור | 10 בספטמבר, 1991
הוקלט | מאי-יוני 1991 בסאונד סיטי, לוס אנג'לס, קליפורניה
ז'אנר | גראנג'
אורך | 5:01
חברת תקליטים | DGC רקורדס
מילים |
לחן |
מפיק | בוץ' ויג
כרונולוגיית סינגלים - נירוונה
Here She Comes Now/Venus in Furs ‏(1991‏) | Smells Like Teen Spirit ‏(1991‏) | Come as You Are ‏(1992‏)
הסינגל ב-allmusic

Smells Like Teen Spirit ("מריח כמו רוח נעורים") הוא שיר של להקת הגראנג' האמריקאית נירוונה. השיר פותח את האלבום Nevermind מ-1991, הוא הסינגל הראשון מתוך האלבום, והוא נחשב לשיר שהביא את נירוונה ואת מוזיקת הגראנג' אל תודעתם של שוחרי המוזיקה ברחבי העולם. השיר נחשב בעיני רבים לשיר הגראנג' האולטימטיבי.

## [עריכה] סקירה כללית

השיר הגיע למקום הראשון ונותר שם למשך שבועות רבים במצעדים רבים ברחבי העולם במהלך 1991. במצעד 100 הסינגלים הגדולים של בילבורד הוא הגיע למקום השישי. המגזין רולינג סטון דירג את השיר במקום התשיעי ברשימת השירים הטובים ביותר בהיסטוריה. הוא זכה בשני פרסים בטקס חלוקת פרסי הווידאו של MTV ב־1992. מכירותיהם של הסינגל והאלבום בבריטניה הואטו בעקבות הופעתה של הלהקה במסגרת התוכנית טופ אוף דה פופס של ה־BBC, שבה שר קורט קוביין את השיר בטון נמוך ובנימה דיכאונית כמחאה על דרישתה של התוכנית שהלהקה לא תנגן על גבי הבמה אלא תיעזר בהקלטה מוכנה מראש. קוביין אף שינה את שתי שורותיו הראשונות של השיר ל"Load up on drugs, kill your friends" (במקום "Load up on guns, bring your friends") וטען מאוחר יותר שזו הייתה מחווה לסולן הסמית'ס, מוריסי.

השיר תואר בפי רבים כהימנון של שנות התשעים וכן כהימנון של דור שלם. הסינגל יצא בתקופה שבה עולם המוזיקה היה תקוע בין עידן הלהקות התיאטרליות של שנות השמונים ולבין עתיד לא ידוע, ומצב זה הקרין על בני הנוער של אותה התקופה. כאשר השיר התפרסם, בני נוער רבים הזדהו עם הגישה האנרגטית והאנרכיסטית שלו.

השיר הוא פשוט מבחינה מלודית והרמונית, והוא כולל בתים בסגנון מינימליסטי ורגשני עם טקסט בנוסח זרם התודעה ופזמון פראי, כאשר קולו של קוביין עובר מטון מלנכולי לסוג צרחה ראשונית. בראיון מינואר 1994, חודשים מספר קודם למותו, ציין קוביין שהשיר היווה ניסיון ליצור שיר פופ בסגנון הפיקסיז. הוא גם הודה שהצלחתו של השיר גרמה לו לרתיעה ממנו, ושלדעתו השיר "Drain You", מתוך אותו האלבום, הוא "ללא ספק באותה רמה של Smells Like Teen Spirit".

"Teen Spirit" הוא שמו של בושם המופק באמריקה של חברת קולגייט-פלמוליב. קוביין קיבל את הרעיון לשם השיר לאחר שקתלין האנה, סולנית להקת הפאנק "ביקיני קיל", ריססה את הכתובת "Kurt Smells Like Teen Spirit" על קיר חדרו. מכיוון שהם היו בעיצומן של שיחות בנושא פאנק רוק, אנרכיה וכדומה, קוביין חשב שהכתובת היא סוג של סלוגן הקשור לנושא. אך כוונתה האמיתית של האנה הייתה לבושם הטין ספיריט ששימש את חברתו דאז של קוביין, טובי וייל. קוביין טען מאוחר יותר כי לא ידע שמדובר בסוג של בושם, ובדיעבד הוא לא היה מאושר מכך ששם השיר ציין את שמו של מוצר מסחרי.

### [עריכה] הווידאו קליפ

השיר לווה בוידאו קליפ מפורסם שבויים בידי סמואל באייר וכלל תפאורה של בית ספר תיכון. הקליפ הושפע מן הסרט "Over the Edge" מ־1979, שהיה אהוב על קוביין. הוידאו הציג את הלהקה כשהיא מנגנת במסגרת אספה בתוך אולם התעמלות של בית ספר תיכון, והם מוקפים במעודדות בשמלות שחורות שעליהן סמלים אנרכיסטיים במקום לוגו בית-הספר. בינתיים מתחיל גם השרת לרקוד לקצב המוזיקה, ובמהרה פוצחים בני הנוער בריקוד פוגו פראי. אנקדוטה מפורסמת מספרת על כך שבצעירותו סולק קוביין מבית ספרו, והעבודה היחידה שאותה הצליח למצוא הייתה בתור שרת של בית הספר ממנו סולק. ייתכן כי נוכחותו של השרת בקליפ מתייחסת לפרק זה בחייו של קוביין.

טורי איימוס, פול אנקה ווירד אל ינקוביץ' ביצעו גירסאות כיסוי של השיר. קוביין הודה כי אהב מאוד את ביצועו של ינקוביץ', שהיוותה פרודיה על העובדה שמילות השיר לא היו מובנות בגלל העובדה שאפקטים קוליים רבים הוספו אל השיר, ובגלל סגנון ההגשה של קוביין. קוביין כינה את ינקוביץ' "הדבר הקרוב ביותר לפאנק רוק שקיים באמריקה", ואילו נובוסליק טען מאוחר יותר כי חברי הלהקה הבינו שהגיעו למעמד של כוכבי רוק רק לאחר שווירד אל ינקוביץ' ביצע שיר שלהם.

השיר בוצע לראשונה בהופעה חיה ב-17 באפריל, 1991 בסיאטל.

## [עריכה] רשימת שירי הסינגל

1. "Smells Like Teen Spirit" (קוביין, גרוהל, נובוסליק)
2. "Even in His Youth" (קוביין, גרוהל, נובוסליק)
3. "Aneurysm" (קוביין, גרוהל, נובוסליק)

## [עריכה] קישורים חיצוניים

- מילות השיר

מקור: http://he.wikipedia.org../../../s/m/e/Smells_Like_Teen_Spirit_a042.html

קטגוריות: שירים | נירוונה

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Česky
- Dansk
- Deutsch
- Español
- Suomi
- Italiano
- Nederlands
- Polski
- Português
- Српски / Srpski
- Svenska
- Türkçe
- Tiếng Việt